BESLUTNING(1)

om det civile samfunds deltagelse i udviklingsprocessen

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der henviser til hovedlinjerne for forhandlingerne om en ny AVS-EU-konvention, der blev vedtaget af Rådet for Den Europæiske Union den 30. juni 1998,

- der henviser til AVS-forhandlingsmandatet, der blev vedtaget den 30. september 1998,

- der henviser til de hidtidige resultater af forhandlingerne om indgåelse af en ny partnerskabsaftale, og navnlig til konklusionerne fra AVS-EU-ministermødet i Dakar den 8. og 9. februar 1999,

- der henviser til Rådets forordning (EF) nr. 1658/98 af 17. juli 1998 om samfinansiering med europæiske ikke-statslige udviklingsorganisationer (ngo) af foranstaltninger på områder af interesse for udviklingslandene,

- der henviser til Rådets forordning (EF) nr. 1659/98 af 17. juli 1998 om decentraliseret samarbejde,

- der henviser til Rådets forordning (EF) nr. 2836 af 22. december 1998 om integrering af kønsaspektet i udviklingssamarbejdet,

- der henviser til betænkningen om Kommissionens meddelelse om hovedlinjerne for forhandlingerne om nye samarbejdsaftaler med landene i Afrika, Vestindien og Stillehavsområdet ("Rocard-betænkningen"),

- der henviser til meddelelse fra Kommissionen til Rådet og Europa-Parlamentet (KOM(1998)0667) om EF's strategi for udvikling af den private sektor i AVS-landene,

- der henviser til udtalelsen fra Det Økonomiske og Sociale Udvalg om grønbogen om forbindelserne mellem EU og AVS-landene,

A. der henviser til, at det er vigtigt at styrke det civile samfunds deltagelse, navnlig i forbindelse med den kommende Lomé-konvention,

B. der henviser til, at det civile samfunds deltagelse i dialogen om politiske retningslinjer og i samarbejdsprojekter er yderst vigtig for stabiliteten og velstanden i ethvert land og er en garanti for, at sådanne projekter lykkes og er bæredygtige,

C. der henviser til, at det civile samfund består af befolkningsgrupper, som danner private, ikke-udbyttegivende organisationer, ikke-statslige organisationer, stiftelser, foreninger eller fagforeninger, og som definerer sig selv ud fra deres vejledende principper og målsætninger, for så vidt angår socioøkonomiske spørgsmål, almenvellet eller samfundet,

D. der henviser til, at lokale myndigheder og ngo'er er vigtige som deltagere i et decentraliseret samarbejde,

E. der i den forbindelse henviser til, at repræsentanter for arbejdsmarkedets parter har en nøglerolle at spille,

F. der henviser til, at det civile samfunds styrke ligger i kommunikation og samspil og i evnen til at etablere netværk, samt til, at en væsentlig forudsætning for dette er indførelse af demokrati og retsstatsprincipper, herunder navnlig ytringsfrihed og foreningsfrihed,

G. der henviser til, at det, hvis målene for udviklingspolitikken skal opnås, er specielt vigtigt at opbygge strukturer, som giver de forskellige berørte parter, for eksempel lokale myndigheder, foreninger, ikke-statslige organisationer, indvandrersammenslutninger, private sponsorer og virksomheder, uddannelsesetablissementer eller ikke-statslige udviklingsorgnisationer mulighed for at yde et effektivt bidrag gennem deres engagement,

H. der henviser til, at kvinder har påtaget sig en rolle både i udviklingsprocessen og i varetagelsen af det civile samfunds interesser,

I. der henviser til, at det civile samfund også skal styrkes i de store byer, hvor der er omfattende problemer med narkotika og social udstødelse,

J. der henviser til, at det civile samfund måske kan være nøglen til tilrettelæggelse af arbejdet og uddannelsessystemet og til en styrkelse af den kulturelle identitet og den sociale balance,

K. der henviser til, at det er nødvendigt med en samordnet strategi, som er tilpasset til behovene i samfundene og kulturerne i AVS-staterne og giver flere mennesker mulighed for at nyde godt af økonomiske, sociale og kulturelle ressourcer,

L. der henleder opmærksomheden på katastrofeforebyggelse og -beredskab, som det blev betonet af FN's internationale tiår,

M. der henviser til, at der, siden den første Lomé-konvention blev indgået i 1975, har været en spektakulær stigning i antallet af naturkatastrofer og menneskeskabte katastrofer, og at fem gange så mange mennesker nu om dage berøres af større kriser i forhold til tidligere,

N. der henviser til, at katastrofeforebyggelse og -beredskab ikke specifikt er medtaget blandt Lomé IV-konventionens mål og prioriteringer,

1. understreger, at enhver udviklingsproces skal være baseret på hele det civile samfunds deltagelse i beslutningstagningen og forvaltningen af samarbejdet;

2. godkender afgørelsen om at gøre AVS-EU-partnerskabets politiske dimension til et prioriteret mål i forhandlingerne om den nye AVS-EU-partnerskabsaftale, en dimension, der karakteriseres af respekt for menneskerettighederne og de grundlæggende principper for demokrati, retsstatsprincipper og god regeringsførelse;

3. opfordrer AVS-EU-Rådet og Kommissionen til at opmuntre organisationer i det civile samfund og repræsentanter for de sociale og økonomiske kredse ved at styrke de socioøkonomiske institutioner, pressefriheden og mediernes uafhængighed;

4. glæder sig over Den Europæiske Unions virksomhed på området for decentraliseret samarbejde, og understreger i den forbindelse, at decentraliseret samarbejde i den fremtidige AVS-EU-aftale bør prioriteres højere som en af forudsætningerne for samarbejde;

5. mener, at både statens specifikke og samtidig komplementære rolle, decentraliseret offentlig administration, den private sektor og alle de mange komponenter i samfundet og det civile samfund er nødvendige forudsætninger for udviklingsprocessen og skabelsen af et stabilt og politisk demokratisk samfund;

6. glæder sig over og giver sin støtte til Det europæiske Økonomiske og Sociale Udvalgs tilrettelæggelse af dialogen mellem organisationer i det civile samfund i AVS- og EU-lande;

7. kræver, at den fremtidige Lomé-konvention skal give passende plads til lokale myndigheder og ngo'er som organer, der spiller en ledende rolle i det civile samfund, i forbindelse med gennemførelsen af det decentraliserede samarbejde;

8. ønsker, at der oprettes et uafhængigt voldgiftsorgan, der kunne have til opgave at give enhver støtteberettiget under et af Lomé-konventionens udviklingsprojekter, som oplever problemer eller mener at være blevet negativt berørt af programgennemførelsen, mulighed for at få sin sag hørt og at indgive appel;

9. mener, at det er vigtigt, at de parter, der er repræsenterer de økonomiske og sociale kredse og det civile samfund som helhed på nationalt, lokalt eller regionalt plan, organiserer sig selv, og opfordrer derfor regeringerne i AVS-landene til at skabe de nødvendige regulatoriske betingelser for fremme af private initiativer samt lette oprettelsen af en lang række forskellige foreninger;

10. er af den opfattelse, at Kommissionen og EU- og AVS-medlemsstaternes regeringer skal gøre alt, hvad de formår, for at fremme direkte forbindelser mellem de instanser, der er engageret i det civile samfund i Nord og Syd;

11. konstaterer, at der navnlig skal ydes støtte til etablering af forbindelser mellem foreninger og ngo'er i AVS-stater og til udvikling af former for direkte samarbejde mellem dem;

12. opfordrer AVS-regeringerne til i overensstemmelse med principperne for demokrati og retsstatsprincipperne at skabe de forudsætninger, der gør det muligt for borgerne at deltage i alle aspekter af samfundslivet, så de bliver i stand til at forsvare deres egne interesser og deltage i den generelle beslutningstagning og forvaltningen af offentlige midler, og navnlig at lette og fremme kvinders ligeberettigede deltagelse i alle sociale processer;

13. bekræfter endnu en gang, at alle samfundets sektioner, og navnlig repræsentanternefor det civile samfund, skal have adgang til frie og uafhængige medier;

14. mener, at der i forbindelse med byudvikling, skal gives prioritet til økonomisk aktivitet i byerne på græsrodsniveau samt støtte til almen og faglig uddannelse og afsætning af produkter;

15. minder om betydningen af loyal handel, hvilket er ensbetydende med et ægte Nord-Syd-samarbejde mellem borgere, og kræver foranstaltninger, der kan medvirke til, at loyal handel medtages blandt målsætningerne for den næste Lomé-konvention; opfordrer desuden Kommissionen til at indføre en politik til fremme af loyal handel på grundlag af de henstillinger, som Europa-Parlamentet har vedtaget;

16. understreger, at AVS-landene bør prioritere udviklingen af menneskelige ressourcer, hvilket er grundlaget for en øget dialog mellem regering, de økonomiske og sociale partnere og andre organisationer i det civile samfund, og henleder derfor opmærksomheden på, at det er nødvendigt at skabe mulighed for, at alle piger og drenge kan få en grundskoleudannelse, samt for at gennemføre lær-at-læse-kampagner for voksne samt desuden at styrke uddannelsesprogrammerne, navnlig de programmer, der inkluderer elementer af statsborgerskab;

17. opfordrer kraftigt alle de parter, der er involveret i forhandlingerne om forlængelsen af Lomé-konventionen, til at erkende, at katastrofeforebyggelse og -beredskab udgør en integreret del af bæredygtig udvikling;

18. kræver, at der i den nye Lomé-konvention skal fastsættes bestemmelser om katastrofeforebyggelse og -beredskabsstrategier, der inddrager repræsentanter for det civile samfund og ngo'er i de AVS-regioner, der er mest udsat for større risici;

19. pålægger sine formænd at sende denne beslutning til AVS-EU-Rådet og Kommissionen.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).